b'\n_START_ARTICLE_\nZlatolistna golobica\n_START_SECTION_\nOpis\n_START_PARAGRAPH_\nZlatolistna golobica je srednje velika vrsta z oran\xc5\xbeno rde\xc4\x8dim, rumenim klobukom, ki dose\xc5\xbee v premeru od 4 do 10\xc2\xa0cm in je sprva polkro\xc5\xbeen, s podvihanim robom, nato pa se zravna in na temenu nekoliko udre. Gladka, ope\xc4\x8dnato rde\xc4\x8da ali oran\xc5\xbena do rumena ko\xc5\xbeica se na robu zlahka lupi. Obrobje je pri starih gobah malo na\xc5\xbelebljeno. Na spodnji strani je trosovnica, ki je sestavljena iz rumenkastih, \xc5\xa1irokih, srednje gostih in pri betu zaokro\xc5\xbeenih listi\xc4\x8dev, ki imajo zlatorumene ostrinke. Listi\xc4\x8di se rumenega, valjastega, polnega, gladkega in rahlo ukrivljenega beta ne dotikajo. V listi\xc4\x8dih je svetlo rumen trosni prah, sestavljen iz 8-10 x 7-8 mikronov velikih, jaj\xc4\x8dasto elipsastih, grebenasto mre\xc5\xbeastih trosov._NEWLINE_Bet dose\xc5\xbee v vi\xc5\xa1ino od 3 do 8 ter premer od 1 do 2\xc2\xa0cm in je ponekod lahko rjavo lisast. Meso zlatolistne golobice je belo in trdno. Pod ko\xc5\xbeico klobuka je rumene barve, ima pa prijeten vonj in mil okus.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nZlatolistna golobica raste v me\xc5\xa1anih gozdovih v skupinah od poletja do za\xc4\x8detka jeseni in je razmeroma redka vrsta. Kulinari\xc4\x8dno spada med odli\xc4\x8dne, vsestransko uporabne gobe. Okusna je sve\xc5\xbea in konzervirana. Na vzhodu sega njeno rasti\xc5\xa1\xc4\x8de vse do \xc4\x8crnega morja._NEWLINE_Podobni vrsti sta oran\xc5\xbena golobica (Russula aurantiaca), ki ima bel, ro\xc5\xbenato nadahnjen bet in raste pod brezami ter spolzka golobica (Russula laeta), ki raste pod bukvami. Ta vrsta ima bel bet, ro\xc5\xbenato oran\xc5\xbeno obrobje klobuka, osredje pa postane rumeno ali okrasto. Od zlatolistne golobice se lo\xc4\x8di tudi po trosnem prahu, ki je rumeno okrast.'